Brevdato: 31-01-2022

Sagsnr.: 2021 - 17130

Akt-id: 18862593

Postboks 1614

3900 Nuuk

Tlf.: (+299) 34 50 00

Fax: (+299) 34 54 10

E-mail: pan@nanoq.gl

www.naalakkersuisut.gl

|  |
| --- |
| **Høringsnotat** |

**Forslag til: Selvstyrets bekendtgørelse om gebyrer for tilladelser og refusion af udgifter ved sagsbehandling i forbindelse med forundersøgelser og udnyttelse af vandkraftressourcer til produktion af energi**

Naalakkersuisut kan fastsætte nærmere bestemmelser om udgiftsrefusion til Naalakkersuisut i forbindelse med myndighedsbehandling under vandkraftloven jf. § 12, stk. 2, i Inatsisartutlov nr. 5 af 27. november 2018 om udnyttelse af vandkraftressourcer til produktion af energi (vandkraftloven).

Bekendtgørelsen medfører, at Naalakkersuisut kan få dækket udgifter i forbindelse med myndighedsbehandling af ansøgninger eller licenser på vandkraftområdet. Dækning af udgifter indhentes hos den enkelte ansøger eller rettighedshaver.

Bekendtgørelsen fastsætter, at en ansøger til forundersøgelsestilladelse eller udnyttelsestilladelse af vandkraftressourcer til produktion af energi, skal refundere omkostninger til Naalakkersuisuts myndighedsbehandling. Dette indebærer både sagsbehandling, ekstern konsulentbistand samt tilsyn i forbindelse med behandling af en tilladelse.

Bekendtgørelsen fastsætter en række gebyrer, der dækker hele eller dele af omkostningerne ved sagsbehandling:

* Et gebyr på 10.000 kr. ved indsendelse af ansøgning til forundersøgelsestilladelse,
* Et gebyr på 25.000 kr. ved meddelelse af tilladelse til forundersøgelse,
* Et gebyr på 50.000 kr. ved indsendelse af ansøgning til udnyttelsestilladelse,
* Et gebyr på 100.000 kr. ved meddelelse af tilladelse til udnyttelse.

Gebyret ved indsendelse af ansøgning dækker over den indledende sagsbehandling, som fx gennemgang af ansøgning, journalisering og korrespondance med ansøger. Gebyret ved meddelelse af tilladelse omfatter den efterfølgende sagsbehandling, som fx høringsproces, teknisk gennemgang af ansøgning, dialog med ansøger, indhentning og betaling af konsulentbistand, oplæg til politisk godkendelse m.v.

Gebyrerne udgør et minimumsbeløb for sagsbehandlingen på baggrund af en time- og udgiftsmæssig gennemsnitbetragtning. Opkrævede udgifter til sagsbehandling reguleres med indbetalte gebyrer jf. bekendtgørelsens § 9. Hvis udgifterne overstiger gebyret, betaler ansøgeren de ekstra udgifter, der er tilknyttet merarbejdet ud fra en fastsat timesats. Naalakkersuisut orienterer én gang årligt ansøger eller licenshaver om det forventede omfang af sagsbehandling i det følgende år. Indtræder der væsentlige ændringer i forhold til tidligere meddelte oplysninger, orienterer Naalakkersuisut betalingspligtige snarest herom.

**Bilag:**

Forslag til: Selvstyrets bekendtgørelse om refusion af udgifter ved myndighedsbehandling i forbindelse med udnyttelse af vandkraftressourcer til produktion af energi.